9.0 การควบคุมภายใน

คณะกรรมการตรวจสอบ ได้จัดประชุมครั้งที่ 12/2553 วันที่ 23 ธันวาคม 2553
โดยพิจารณาการประเมินความเพียงพอระบบการควบคุมภายในของบริษัท บริษัทย่อย
และได้ให้ความเห็นเกี่ยวกับระบบการควบคุมภายใน ต่อคณะกรรมการบริษัท สรุปได้ว่า

คณะกรรมการ และผู้บริหารของบริษัท
และบริษัทย่อยได้ให้ความสำคัญต่อระบบการควบคุมภายในอย่างต่อเนื่อง
โดยมุ่งเน้นให้บริษัทมีระบบการควบคุมภายในที่เพียงพอและเหมาะสมกับการดำเนินธุรกิจของบริษัท
มีการดูแลรักษาทรัพย์สิน การใช้ทรัพยากร การป้องกัน หรือลดความผิดพลาด
ความเสียหายที่อาจเกิดขึ้นกับบริษัท รวมทั้งมีการจัดการด้านการเงิน การบริหารความเสี่ยง
และการกำกับดูแลการปฏิบัติงาน และการปฏิบัติตามกฎหมาย ระเบียบ
ข้อบังคับที่เกี่ยวข้องกับธุรกิจของบริษัทฯ เพื่อให้เกิดประสิทธิภาพสูงสุดในการบริหารงาน
และเพื่อให้มั่นใจได้อย่างสมเหตุสมผลว่าการดำเนินธุรกิจของบริษัท สามารถบรรลุวัตถุประสงค์
และสร้างมูลค่าเพิ่มสูงสุดได้ในระยะยาว

คณะกรรมการบริษัท มีความเห็นต่อระบบการควบคุมภายในเช่นเดียวกับคณะกรรมการตรวจสอบ
โดยให้ความสำคัญต่อระบบการควบคุมภายใน แบ่งออกเป็น 5 ส่วน ดังนี้

1.  ด้านองค์กรและสภาพแวดล้อม

บริษัทมีการกำหนดเป้าหมายในการดำเนินธุรกิจที่ชัดเจน สามารถประเมินผลได้
โดยมีการกำหนดวิสัยทัศน์ กลยุทธ์ การวางแผนงบประมาณ และมีนโยบาย
ระเบียบวิธีปฏิบัติงานในธุรกรรมทางด้านการเงิน การขาย การจัดซื้อ
และการบริหารโครงการอย่างชัดเจน เพื่อให้การดำเนินงานมีความสอดคล้อง
และบรรลุเป้าหมายที่วางไว้
บริษัทได้มีการปรับโครงสร้างองค์กรให้สอดคล้องกับแผนพัฒนาระบบการบริหารงานของบริษัท
และรองรับการเติบโตของบริษัทในระยะยาว โดยมีการกำหนดสายงานบังคับบัญชาให้มีความชัดเจน
เหมาะสม และมีการกำหนดบทบาทหน้าที่ของพนักงานอย่างเป็นลายลักษณ์อักษร
เพื่อให้พนักงานทุกคนรับทราบและตระหนักถึงอำนาจ หน้าที่ และความรับผิดชอบของตน
สามารถปฏิบัติงานได้อย่างเหมาะสมและเต็มความสามารถ และในปี 2553
สำนักตรวจสอบภายในได้สอบทานการปฏิบัติงานที่เป็นไปตามกฎ ระเบียบ ข้อบังคับของบริษัท
ตามแผนการตรวจสอบประจำปี 2553 ผลการสอบทานในภาพรวมมีการควบคุมภายในที่เพียงพอ

2.  ด้านการบริหารความเสี่ยง

ฝ่ายบริหารของบริษัท ได้มีการกำหนดระเบียบปฏิบัติการบริหารความเสี่ยง
และมีคณะทำงานบริหารความเสี่ยง (Risk Management Working Group)
ทำหน้าที่วางแผนและกำหนดมาตรการบริหารความเสี่ยง
มีการประเมินปัจจัยความเสี่ยงทั้งภายในและภายนอกที่อาจส่งผลกระทบต่อการดำเนินธุรกิจและเป้าหมายของบริษัท
โดยมีการวิเคราะห์โอกาสและผลกระทบที่อาจเกิดขึ้น
มีมาตรการในการลดความเสี่ยงให้อยู่ในระดับที่ยอมรับได้
และมีการติดตามผลการบริหารความเสี่ยงอย่างต่อเนื่องและสม่ำเสมอ
และคณะทำงานบริหารความเสี่ยง ได้รายงานผลการบริหารความเสี่ยงต่อคณะกรรมการตรวจสอบ
เพื่อนำเสนอต่อคณะกรรมการบริษัท

3.  ด้านการควบคุมการปฏิบัติงานของฝ่ายบริหาร

คณะกรรมการบริษัท และบริษัทย่อยมีการกำหนดขอบเขต อำนาจ หน้าที่
รวมถึงอำนาจในการอนุมัติของฝ่ายบริหารในแต่ละระดับอย่างชัดเจน และเป็นลายลักษณ์อักษร
โดยจัดให้มีการแบ่งแยกหน้าที่ผู้ปฏิบัติงานอย่างเหมาะสม
เพื่อให้เกิดการถ่วงดุลและตรวจสอบระหว่างกัน นอกจากนี้ คณะกรรมการบริษัท
และบริษัทย่อยได้มีการกำหนดแนวทางและนโยบายการทำธุรกรรมกับผู้ถือหุ้นรายใหญ่ กรรมการ
ผู้บริหาร และบุคคลที่เกี่ยวข้องกับบุคคลดังกล่าวอย่างชัดเจน
เพื่อป้องกันการเกิดความขัดแย้งทางผลประโยชน์
ซึ่งแนวทางดังกล่าวเป็นไปตามกฎหมายว่าด้วยหลักทรัพย์และตลาดหลักทรัพย์และข้อบังคับ ประกาศ
คำสั่ง หรือข้อกำหนดของตลาดหลักทรัพย์แห่งประเทศไทย

4.  ระบบสารสนเทศและการสื่อสารข้อมูล

บริษัทให้ความสำคัญต่อระบบสารสนเทศและการสื่อสารข้อมูล
เพื่อให้ข้อมูลที่จะสื่อสารออกไปเป็นข้อมูลที่มีคุณภาพและเพียงพอต่อการตัดสินใจให้กับคณะกรรมการ
ผู้บริหาร ผู้ถือหุ้น และผู้ที่เกี่ยวข้องในการพิจารณาเรื่องต่าง ๆ นอกจากนี้
บริษัทมีการสื่อสารข้อมูลสารสนเทศที่เกี่ยวข้องกับการปฏิบัติงาน
นโยบายและระเบียบปฏิบัติต่างๆของบริษัทให้พนักงานได้รับทราบ
เพื่อสนับสนุนให้การปฏิบัติงานและการดำเนินกิจกรรมต่างๆขององค์กรเป็นไปอย่างมีประสิทธิภาพ
บริษัทได้ใช้นโยบายบัญชีตามหลักการบัญชีที่รับรองทั่วไป และเหมาะสมกับธุรกิจ
มีการจัดเก็บเอกสารประกอบการบันทึกบัญชีอย่างเหมาะสม
และสามารถตรวจสอบได้ในกรณีที่ต้องการ
มีการจัดส่งหนังสือเชิญประชุมพร้อมเอกสารประกอบการประชุม
และการบันทึกรายงานการประชุมคณะกรรมการตามที่ข้อบังคับและกฎหมายกำหนดไว้อย่างเคร่งครัด

5.  ระบบการติดตาม

คณะกรรมการและฝ่ายบริหารให้ความสำคัญต่อการติดตามการปฏิบัติงานของบริษัทให้เป็นไปตามเป้าหมายที่กำหนดไว้
โดยจัดให้มีการเปรียบเทียบผลการดำเนินงานที่เกิดขึ้นจริงกับเป้าหมายที่กำหนดไว้
รวมถึงหาสาเหตุของส่วนต่าง หรือข้อบกพร่องที่เกิดขึ้น เพื่อนำมาปรับปรุงพัฒนาเป้าหมาย
และแผนปฏิบัติงานของบริษัท และบริษัทย่อยต่อไป
โดยสำนักตรวจสอบภายในทำหน้าที่ตรวจสอบการปฏิบัติงานให้เป็นไปตามระบบการควบคุมภายในที่วางไว้ของบริษัท
และบริษัทย่อยอย่างสม่ำเสมอ และรายงานผลการตรวจสอบ
โดยตรงต่อคณะกรรมการตรวจสอบเพื่อพิจารณาสั่งการแก้ไขข้อบกพร่องที่เกิดขึ้นและรายงานผลการแก้ไขภายในระยะเวลาอันควร
ซึ่งในระยะเวลาที่ผ่านมา ผลการตรวจสอบภายในไม่พบข้อบกพร่องที่เป็นสาระสำคัญ นอกจากนี้
บริษัทยังมีนโยบายให้ฝ่ายบริหารรายงานต่อคณะกรรมการบริษัททันทีที่เกิดเหตุการณ์ทุจริตหรือฝ่าฝืนกฎหมาย
อันอาจกระทบต่อชื่อเสียงของบริษัท

รายงานคณะกรรมการตรวจสอบ

คณะกรรมการตรวจสอบของบริษัท จัสมิน เทเลคอม ซิสเต็มส์ จำกัด (มหาชน)
ประกอบด้วยกรรมการผู้ทรงคุณวุฒิที่มีความเป็นอิสระ จำนวน 3 ท่าน ดังนี้

1.  ศาสตราจารย์อาภรณ์ เก่งพล ประธานคณะกรรมการตรวจสอบ

2.  ว่าที่ร้อยตรีอรรณพ สูทกวาทิน กรรมการตรวจสอบ

3.  นายมณฑล สุดประเสริฐ กรรมการตรวจสอบ

ทั้งนี้มีองค์ประกอบและคุณสมบัติเป็นไปตามหลักเกณฑ์ที่กำหนดในประกาศคณะกรรมการกำกับหลักทรัพย์และตลาดหลักทรัพย์
โดยว่าที่ร้อยตรีอรรณพ สูทกวาทิน กรรมการตรวจสอบ
เป็นผู้มีความรู้และประสบการณ์เพียงพอในการสอบทานความน่าเชื่อถือของงบการเงิน

ในปี 2553 คณะกรรมการตรวจสอบได้มีการประชุมรวม 12 ครั้ง โดยมีผู้บริหารระดับสูง ผู้สอบบัญชี
และผู้ตรวจสอบภายใน เข้าร่วมประชุมในวาระที่เกี่ยวข้อง
ซึ่งคณะกรรมการตรวจสอบได้ปฏิบัติหน้าที่ตามขอบเขต อำนาจ
หน้าที่และความรับผิดชอบที่คณะกรรมการบริษัทมอบหมาย โดยส่งเสริมให้บริษัท
มีการดำเนินงานที่เน้นหลักการสำคัญของการกำกับดูแลกิจการที่ดี
เพื่อให้เป็นไปตามหลักการบรรษัทภิบาลและจรรยาบรรณของบริษัท การกำกับดูแลงบการเงิน
การประเมินการบริหารความเสี่ยง การสอบทานระบบการควบคุมภายใน และการตรวจสอบภายใน
โดยสรุปสาระสำคัญของผลการดำเนินงาน ได้ดังนี้

1.  ความถูกต้อง ครบถ้วน และเชื่อถือได้ของรายงานทางการเงิน

คณะกรรมการตรวจสอบได้สอบทานงบการเงินรายไตรมาส และงบการเงินประจำปี พ.ศ. 2553
ของบริษัท และบริษัทย่อยประกอบคำชี้แจงของผู้สอบบัญชีร่วมกับฝ่ายบริหาร
เพื่อให้มั่นใจว่าการจัดทำงบการเงินเป็นไปตามข้อกำหนดของกฎหมายและมาตรฐานการบัญชีที่รับรองทั่วไป
และมีการเปิดเผยข้อมูลอย่างเพียงพอ ครบถ้วนและเชื่อถือได้
รวมทั้งได้ให้ข้อสังเกตและเสนอแนะแนวทางแก้ไขปัญหาให้เกิดประโยชน์สูงสุดต่อบริษัท
ซึ่งคณะกรรมการตรวจสอบให้ความเห็นชอบต่อ รายงานทางการเงินว่า มีความถูกต้อง ครบถ้วน
และเชื่อถือได้ตามมาตรฐานการบัญชีที่รับรองทั่วไป

2.  ความเพียงพอของระบบควบคุมภายใน และการตรวจสอบภายใน

คณะกรรมการตรวจสอบได้สอบทานระบบการควบคุมภายใน
โดยพิจารณาในเรื่องการดำเนินงานการใช้ทรัพยากร การดูแลทรัพย์สิน การป้องกัน
หรือลดความผิดพลาด ความเสียหาย การรั่วไหล และการสิ้นเปลือง
ความเชื่อถือได้ของรายงานทางการเงินและการดำเนินงาน การปฏิบัติตามกฎหมาย ระเบียบ
ข้อบังคับ เพื่อให้หน่วยงานต่างๆ ของบริษัท
มีระบบการควบคุมภายในที่เหมาะสมสำหรับการตรวจสอบภายในได้กำหนดให้มีการจัดทำแผนการตรวจสอบประจำปี
รายงานผลการตรวจสอบและตรวจติดตาม
พร้อมทั้งได้ให้ข้อเสนอแนะแก่สำนักตรวจสอบภายในและฝ่ายบริหาร
เพื่อให้เกิดผลการปฏิบัติงานที่มีประสิทธิภาพ ประสิทธิผล
มีการติดตามผลการแก้ไขตามรายงานการตรวจสอบในประเด็นที่มีนัยสำคัญอย่างต่อเนื่อง
และให้มีการขยายขอบข่ายการตรวจสอบให้ครอบคลุมหน่วยงานที่เป็นบริษัทย่อย
ซึ่งคณะกรรมการตรวจสอบมีความเห็นว่า
ระบบการควบคุมภายในไม่พบประเด็นปัญหาหรือข้อบกพร่องที่เป็นสาระสำคัญ
และการตรวจสอบภายในของบริษัทมีความเหมาะสม และมีประสิทธิภาพ

3.  รายการที่เกี่ยวโยงกันหรือรายการที่อาจมีความขัดแย้งทางผลประโยชน์

คณะกรรมการตรวจสอบได้สอบทานการเปิดเผยรายการที่เกี่ยวโยงกันที่อาจทำให้เกิดความขัดแย้งทางผลประโยชน์กับบริษัท
เพื่อให้มั่นใจว่าเป็นรายการที่เกิดขึ้นจริงตามเงื่อนไขทางธุรกิจปกติทั่วไป
ซึ่งคณะกรรมการตรวจสอบมีความเห็นว่า
บริษัทได้ถือปฏิบัติเป็นไปตามข้อกำหนดของตลาดหลักทรัพย์แห่งประเทศไทย
และตามนโยบายการกำกับดูแลกิจการที่ดี

4.  การกำกับดูแลกิจการที่ดี

คณะกรรมการตรวจสอบได้กำกับดูแลให้มีการเปิดเผยข้อมูลอย่างเพียงพอและถูกต้อง
รวมทั้งส่งเสริมให้บริษัทมีระบบธรรมาภิบาลการบริหารจัดการที่ดี
เพื่อให้มีความโปร่งใสและมีจริยธรรม ก่อให้เกิดความเชื่อมั่นแก่ผู้ถือหุ้น ผู้ลงทุน พนักงาน
และผู้เกี่ยวข้องทุกฝ่าย

5.  การกำกับดูแลการบริหารความเสี่ยง

คณะกรรมการตรวจสอบได้สอบทานนโยบาย แนวทางการบริหารความเสี่ยง
และติดตามความคืบหน้าของการบริหารความเสี่ยงของคณะทำงานบริหารความเสี่ยง
ทั้งในระดับองค์กร และระดับหน่วยงาน เพื่อให้มีความมั่นใจว่าบริษัท
ได้บริหารจัดการความเสี่ยงอย่างมีประสิทธิภาพ
ให้ความเสี่ยงลดลงอยู่ในระดับที่ยอมรับได้และให้เกิดความเชื่อมโยงกับการควบคุมภายใน

6.  การปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์และกฎหมายที่เกี่ยวข้องกับธุรกิจของบริษัท

คณะกรรมการตรวจสอบได้สอบทานการปฏิบัติของบริษัทให้เป็นไปตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย
สำนักงานคณะกรรมการกำกับหลักทรัพย์และตลาดหลักทรัพย์
และกฎหมายที่เกี่ยวข้องกับธุรกิจของบริษัทอย่างสม่ำเสมอ ซึ่งคณะกรรมการตรวจสอบมีความเห็นว่า
บริษัทได้มีการปฏิบัติตามกฎหมายที่เกี่ยวข้องอย่างถูกต้อง

7.  การพิจารณาคัดเลือก เสนอแต่งตั้งผู้สอบบัญชี

คณะกรรมการตรวจสอบได้พิจารณาคัดเลือกผู้สอบบัญชี และเสนอแต่งตั้งผู้สอบบัญชีของบริษัท
โดยคำนึงถึงความเหมาะสมของค่าธรรมเนียมสอบบัญชีเทียบกับความน่าเชื่อถือของผลงาน
ความเป็นอิสระ ชื่อเสียง ขอบเขต และปริมาณงานที่ผู้สอบบัญชี รับผิดชอบ นอกจากนี้
คณะกรรมการตรวจสอบได้ประชุมร่วมกับผู้สอบบัญชีโดยไม่มีฝ่ายจัดการเข้าร่วมประชุม จำนวน 1
ครั้ง
เพื่อขอความเห็นจากผู้สอบบัญชีในเรื่องการทำงานและการประสานงานร่วมกับฝ่ายจัดการที่เกี่ยวข้อง
และสำหรับปี 2554 คณะกรรมการตรวจสอบให้ความเห็นชอบเสนอต่อคณะกรรมการบริษัท
เพื่อขออนุมัติต่อที่ประชุมผู้ถือหุ้นแต่งตั้ง นายศุภชัย ปัญญาวัฒโน ผู้สอบบัญชีรับอนุญาตเลขที่ 3930
และ/หรือ นางสาวศิราภรณ์ เอื้ออนันต์กุล ผู้สอบบัญชีรับอนุญาตเลขที่ 3844 และ/หรือ
นางสาวทิพวัลย์ นานานุวัฒน์ ผู้สอบบัญชีรับอนุญาตเลขที่ 3459 แห่งบริษัท สำนักงาน เอินส์ท แอนด์
ยัง จำกัด เป็นผู้สอบบัญชีของบริษัท และบริษัทย่อย

คณะกรรมการตรวจสอบได้ปฏิบัติหน้าที่ครบถ้วนตามที่ได้รับมอบหมายจากคณะกรรมการบริษัท
และมีความเห็นว่า บริษัท มีการจัดทำงบการเงิน และการเปิดเผยข้อมูลทางการเงินอย่างครบถ้วน
ถูกต้อง เป็นไปตามมาตรฐานการบัญชีที่รับรองทั่วไป มีนโยบายการกำกับดูแลกิจการที่ดีเป็นสำคัญ
การบริหารความเสี่ยงเป็นไปตามมาตรการอย่างมีประสิทธิภาพ
มีผลให้ระบบการควบคุมภายในมีประสิทธิภาพเพียงพอ ไม่มีข้อบกพร่องที่เป็นสาระสำคัญ
มีการปฏิบัติตามกฎหมาย ระเบียบวิธีปฏิบัติ ข้อกำหนดที่เกี่ยวข้อง
รวมทั้งมีการเปิดเผยรายการที่เกี่ยวโยงกันที่อาจทำให้เกิดความขัดแย้งทางผลประโยชน์อย่างถูกต้องและครบถ้วน

  ในนามคณะกรรมการตรวจสอบ

  (ศาสตราจารย์อาภรณ์ เก่งพล)

  ประธานคณะกรรมการตรวจสอบ

แบบประเมินความเพียงพอของระบบการควบคุมภายใน

บริษัท จัสมิน เทเลคอม ซิสเต็มส์ จำกัด (มหาชน) และบริษัทย่อย

วันที่ 23 ธันวาคม 2553

แบบประเมินนี้จัดทำโดยคณะกรรมการตรวจสอบซึ่งเป็นความเห็นของคณะกรรมการตรวจสอบเกี่ยวกับความเพียงพอของระบบการควบคุมภายใน

ส่วนที่ 1 องค์กรและสภาพแวดล้อม (Organizational Control and Environment
Measure)

องค์กรและสภาพแวดล้อม หมายถึง
การมีโครงสร้างองค์กรและสภาพแวดล้อมที่ดีซึ่งเป็นรากฐานที่สำคัญของระบบการควบคุมภายในที่มีประสิทธิผล
ดังนั้น จึงมีความจำเป็นที่ต้องสร้างสภาวะหรือปัจจัยต่างๆ
ซึ่งเอื้อให้ระบบการควบคุมภายในดำเนินไปได้ตามที่บริษัทมุ่งหวัง
เป็นการสร้างบรรยากาศการควบคุมเพื่อส่งเสริมให้ทุกคนในบริษัทตระหนักถึงความจำเป็นของระบบการควบคุมภายใน
เช่น การที่ฝ่ายบริหารให้ความสำคัญต่อความซื่อสัตย์สุจริตและจริยธรรมในการดำเนินธุรกิจ
การจัดการโครงสร้างขององค์กรอย่างเหมาะสม การกำหนดหน้าที่อย่างชัดเจน
การมีนโยบายและระเบียบปฏิบัติที่เป็นลายลักษณ์อักษร เป็นต้น

1.  คณะกรรมการได้ดูแลให้มีการกำหนดเป้าหมายการดำเนินธุรกิจที่ชัดเจนและวัดผลได้
    เพื่อเป็นแนวทางในการปฏิบัติงานของพนักงาน ใช่หรือไม่

 ใช่  ไม่ใช่

  บริษัทได้มีการวางแผนธุรกิจ โดยกำหนดเป้าหมายที่ชัดเจน มีเหตุผลและวัดผลได้
  มีการกำหนดกลยุทธ์ แผนการตลาด และการวางแผนงบประมาณรายได้ ค่าใช้จ่ายของบริษัท
  เพื่อให้ผู้บริหารและพนักงานรับทราบและนำไปปฏิบัติให้บรรลุเป้าหมายที่กำหนดไว้
  นอกจากนั้นบริษัทมีการทบทวนแผนร่วมกัน เพื่อติดตามความคืบหน้าและเพื่อแก้ไขปัญหา
  อุปสรรคของการปฏิบัติงานเป็นระยะอย่างสม่ำเสมอ
  โดยคำนึงถึงความเหมาะสมกับสภาพแวดล้อมทางธุรกิจที่เปลี่ยนแปลงไป
  ซึ่งแผนธุรกิจดังกล่าวได้รายงานต่อที่ประชุมคณะกรรมการบริษัท
  เพื่อพิจารณาและให้ข้อเสนอแนะ___________________________________________________________________________________

2.  คณะกรรมการบริษัทได้ทบทวนเป้าหมายการปฏิบัติงานแล้วว่า
    การตั้งเป้าหมายได้ดำเนินการอย่างรอบคอบ
    และได้พิจารณาถึงความเป็นไปได้ของเป้าหมายที่กำหนด
    ตลอดจนได้มีการวิเคราะห์ถึงการให้สิ่งจูงใจหรือผลตอบแทนแก่พนักงานว่าเป็นไปอย่างสมเหตุสมผล
    โดยไม่มีการจูงใจหรือให้ผลประโยชน์ตอบแทนที่เกินสมควรแก่พนักงานในลักษณะที่อาจนำไปสู่การกระทำทุจริตหรือประพฤติมิชอบ
    (เช่น ตั้งเป้าหมายยอดขายของบริษัทไว้สูงเกินความเป็นจริง
    ทำให้เกิดแรงจูงใจในการตกแต่งตัวเลขยอดขาย เป็นต้น)

 ใช่  ไม่ใช่

  คณะกรรมการบริษัทได้มีการพิจารณาทบทวนเป้าหมายในการดำเนินธุรกิจ
  และการบริหารงานต่างๆ เพื่อพิจารณาผลการดำเนินงานของบริษัท
  และปรับแผนการดำเนินงานให้ได้ผลเป็นไปตามเป้าหมายที่กำหนดไว้
  ทั้งนี้บริษัทไม่มีการจูงใจหรือให้ผลประโยชน์ตอบแทนที่เกินสมควรแก่พนักงานในลักษณะที่อาจนำไปสู่การกระทำทุจริต
  หรือประพฤติมิชอบ
  โดยยังคงยึดมั่นต่อจรรยาบรรณและจริยธรรมทางธุรกิจ____________________________________

3.  บริษัทได้มีการจัดโครงสร้างองค์กร
    ที่ช่วยให้ฝ่ายบริหารสามารถดำเนินงานได้อย่างมีประสิทธิภาพ หรือไม่

 ใช่  ไม่ใช่

  บริษัทจัดโครงสร้างองค์กรที่ชัดเจนตามแผนกลยุทธ์ทางธุรกิจ มีการแบ่งเป็นฝ่ายต่างๆ
  ให้สอดคล้องกับการดำเนินงานตามกลยุทธ์ทางธุรกิจ โดยหน่วยงานต่างๆ
  สามารถปฏิบัติหน้าที่ได้อย่างมีประสิทธิภาพ
  และฝ่ายบริหารสามารถบริหารงานให้เป็นไปในทิศทางเดียวกันตามเป้าหมายขององค์กร
  โดยใช้ทรัพยากรขององค์กรอย่างเหมาะสม
  เพื่อให้เกิดประโยชน์สูงสุด_________________________________________________________________________

4.  บริษัทมีข้อกำหนดเกี่ยวกับจริยธรรม (code of conduct)
    และข้อกำหนดห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับกิจการเป็นลายลักษณ์อักษร
    รวมทั้งบทลงโทษหากมีการฝ่าฝืน หรือไม่

 มี  ไม่มี

  บริษัทมีข้อกำหนดเกี่ยวกับจริยธรรม (Code of conduct)
  ซึ่งเป็นส่วนหนึ่งของคู่มือปฏิบัติงานของพนักงาน_______

5.  บริษัทมีการจัดทำนโยบายและระเบียบวิธีปฏิบัติงานเป็นลายลักษณ์อักษรในธุรกรรมด้านการเงิน
    การจัดซื้อ และการบริหารทั่วไปที่รัดกุมและสามารถป้องกันการทุจริตได้หรือไม่

 ใช่  ไม่ใช่

  บริษัทมีนโยบาย และระเบียบปฏิบัติงานเป็นลายลักษณ์อักษรในระบบงานดังกล่าว
  ตลอดจนได้มีการกำหนดโครงสร้างอำนาจอนุมัติอย่างเป็นลายลักษณ์อักษร
  โดยมีสำนักตรวจสอบภายในทำหน้าที่ตรวจสอบการปฏิบัติงานจริงให้สอดคล้องกับนโยบาย
  และระเบียบวิธีปฏิบัติ และนำเสนอรายงานผลการตรวจสอบต่อผู้บริหาร
  และคณะกรรมการตรวจสอบ__________________________________________________________________________

6.  ในการกำหนดนโยบายและแผนการปฏิบัติงาน บริษัทได้คำนึงถึงความเป็นธรรมต่อคู่ค้า
    เพื่อประโยชน์ของบริษัทในระยะยาว ใช่หรือไม่

 ใช่  ไม่ใช่

  การดำเนินนโยบายและแผนการปฏิบัติงานของบริษัทได้คำนึงถึงความเป็นธรรมต่อคู่ค้าเป็นหลักสำคัญ
  เพื่อให้ลูกค้า/คู่ค้า และบุคคลต่างๆที่เกี่ยวข้อง
  มีความเชื่อถือและเชื่อมั่นในการประกอบธุรกิจร่วมกับบริษัทในระยะยาว_______

  ส่วนที่ 2 การบริหารความเสี่ยง (Risk Management Measure)

การประกอบธุรกิจของบริษัทย่อมดำเนินการอยู่ท่ามกลางความเสี่ยงทางธุรกิจตลอดเวลาโดยสาเหตุของความเสี่ยงอาจมาจากปัจจัยภายใน
เช่น ผู้บริหารขาดความซื่อสัตย์และจริยธรรม
บริษัทขยายงานอย่างรวดเร็วเกินไปทำให้ระบบงานไม่สามารถรองรับได้ หรือการกำกับดูแลไม่ทั่วถึง
เป็นต้น และปัจจัยภายนอก เช่น การเปลี่ยนแปลงของเทคโนโลยี หรือพฤติกรรมการบริโภคสินค้า
ทำให้มีผลกระทบต่อส่วนแบ่งการตลาด เป็นต้น ด้วยเหตุนี้
การที่จะนำพาให้บริษัทรอดพ้นจากอันตรายที่เกิดจากความเสี่ยงดังกล่าวได้นั้น
ฝ่ายบริหารจำเป็นต้องดำเนินการต่อไปนี้อย่างสม่ำเสมอ

  (1) พิจารณาหรือไตร่ตรองถึงลักษณะความเสี่ยงที่บริษัทประสบอยู่ หรือคาดว่าจะประสบ
  (Identification of risk)

  (2) วิเคราะห์ผลกระทบของความเสี่ยงนั้น ๆ ต่อบริษัท และโอกาสที่ความเสี่ยงนั้นๆ จะเกิดขึ้น
  (Analysis of risk)

  (3) กำหนดมาตรการเพื่อลดความเสี่ยงให้อยู่ในระดับที่เหมาะสม (Management of risk)

1.  บริษัทมีการประเมินอย่างสม่ำเสมอหรือไม่ว่า
    การประกอบธุรกิจของบริษัทมีปัจจัยใดบ้างที่เป็นปัจจัยความเสี่ยงทั้งที่มาจากภายนอกและภายใน
    ซึ่งอาจมีผลกระทบต่อการดำเนินธุรกิจของบริษัทอย่างมีนัยสำคัญ

 มี  ไม่มี

  บริษัทมีคณะทำงานบริหารความเสี่ยง ทำหน้าที่ประเมินปัจจัยความเสี่ยงทั้งจากภายใน
  และภายนอก ทั้งด้านกลยุทธ์ธุรกิจ ด้านการบริหาร ด้านการเงิน ด้านการตลาด
  และด้านสภาพคล่องอย่างสม่ำเสมอ
  พร้อมทั้งประเมินมาตรการควบคุมที่ใช้ในการจัดการลดความเสี่ยงเหล่านั้นว่ามีประสิทธิภาพหรือไม่___________________________

2.  บริษัทได้มีการวิเคราะห์หรือไม่ว่า เหตุการณ์ใดที่จะทำให้ปัจจัยที่เป็นความเสี่ยงนั้นเกิดขึ้น

 มี  ไม่มี

  บริษัทมีมาตรการการบริหารความเสี่ยงที่เหมาะสม
  โดยคณะทำงานบริหารความเสี่ยงมีหน้าที่วิเคราะห์หาสาเหตุของความเสี่ยงที่อาจเกิดขึ้น
  เพื่อประเมินระดับความสำคัญ พร้อมกำหนดแผนการจัดการความเสี่ยง
  เพื่อรองรับความเสี่ยงในกรณีที่เกิดความเสี่ยงที่มีสาระสำคัญ__________________________________________________________

3.  บริษัทกำหนดให้มีมาตรการในการติดตามเหตุการณ์ที่เป็นสาเหตุของปัจจัยความเสี่ยง
    รวมทั้งมาตรการในการลดความเสี่ยงเหล่านั้น ใช่หรือไม่

 ใช่  ไม่ใช่

  บริษัทได้กำหนดให้มีกระบวนการ และวิธีการประเมินความเสี่ยงอย่างเป็นระบบชัดเจน
  โดยกำหนดแนวปฏิบัติไว้เป็นลายลักษณ์อักษร รวมทั้งกำหนดมาตรการในการจัดการ
  และการบริหารความเสี่ยง
  โดยมอบหมายให้แต่ละส่วนงานรับผิดชอบในเรื่องการประเมินความเสี่ยงของการปฎิบัติงานในหน่วยงานของตนเองโดยตรง
  เพื่อควบคุมและลดความเสี่ยงให้อยู่ในระดับที่ควบคุมได้________________________________________________________________

4.  บริษัทได้แจ้งให้พนักงานทุกคนที่เกี่ยวข้องรับทราบและปฏิบัติตามมาตรการบริหารความเสี่ยงที่กำหนดไว้
    ใช่หรือไม่

 ใช่  ไม่ใช่

  บริษัทมีนโยบาย และแนวปฏิบัติอย่างเป็นลายลักษณ์อักษร
  รวมทั้งประกาศให้รับทราบอย่างเป็นทางการ และมีการจัดอบรมให้พนักงาน
  เพื่อให้มีการปฏิบัติตาม และตระหนักถึงการบริหารความเสี่ยง
  โดยมีการกระตุ้นจิตสำนึกของพนักงานให้ถือปฏิบัติอย่างสม่ำเสมอ
  ตลอดจนมีการรายงานผลการประเมินความเสี่ยงให้พนักงานที่เกี่ยวข้องรับทราบ
  เพื่อให้เกิดการบริหารความเสี่ยงอย่างต่อเนื่อง_________________________________________________

5.  บริษัทมีการติดตามว่าหน่วยงานต่างๆ ได้ปฏิบัติตามแผนการบริหารความเสี่ยงที่กำหนดไว้
    ใช่หรือไม่

 ใช่  ไม่ใช่

  บริษัทมีกระบวนการติดตามผลการบริหารความเสี่ยง
  เพื่อให้การจัดการความเสี่ยงเป็นไปตามแผนการบริหารความเสี่ยงที่กำหนดไว้________________________________________________________________________________

ส่วนที่ 3 การควบคุมการปฏิบัติงานของฝ่ายบริหาร (Management Control Activities)

การควบคุมการปฏิบัติงานของฝ่ายบริหาร
เป็นกิจกรรมที่มีความสำคัญเพื่อให้บริษัทมั่นใจว่าแนวทางที่ฝ่ายบริหารกำหนดไว้ได้รับการตอบสนองและปฏิบัติตามจากทุกคนในบริษัท
ซึ่งแนวทางดังกล่าว ได้แก่

(1) การกำหนดอำนาจและระดับการอนุมัติรายการเป็นไปอย่างเหมาะสม

(2) มีการแบ่งแยกหน้าที่ที่อาจเอื้อให้เกิดการกระทำที่ทุจริตออกจากกัน

(3) มีการกำหนดขั้นตอน และวิธีการทำธุรกรรมกับผู้ถือหุ้นรายใหญ่ กรรมการ ผู้บริหาร
    หรือผู้ที่เกี่ยวข้องกับบุคคลดังกล่าวอย่างเหมาะสม เพื่อป้องกันการถ่ายเทผลประโยชน์

(4) การกำหนดวิธีการเพื่อให้แน่ใจว่า บริษัทได้ปฏิบัติตามกฎหมายและข้อบังคับที่เกี่ยวข้อง

    1.  บริษัทมีการกำหนดขอบเขตอำนาจหน้าที่และวงเงินอำนาจอนุมัติของฝ่ายบริหารในแต่ละระดับไว้อย่างชัดเจนและเป็นลายลักษณ์อักษร
        ใช่หรือไม่

 ใช่  ไม่ใช่

  คณะกรรมการบริษัท ได้มีการกำหนดขอบเขตอำนาจหน้าที่ และวงเงินอำนาจอนุมัติ
  ให้คณะกรรมการบริหารประธานคณะกรรมการบริหาร และกรรมการผู้จัดการ
  ทั้งนี้กรรมการผู้จัดการได้มีการกำหนดขอบเขตอำนาจหน้าที่และวงเงินอำนาจอนุมัติให้กับผู้บริหารแต่ละระดับชั้นอย่างชัดเจน

2.  บริษัทมีการแบ่งแยกหน้าที่ความรับผิดชอบในงาน 3 ด้านต่อไปนี้ ออกจากกันโดยเด็ดขาด
    เพื่อเป็นการตรวจสอบซึ่งกันและกัน ใช่หรือไม่ (1) หน้าที่อนุมัติ (2)
    หน้าที่บันทึกรายการบัญชีและข้อมูลสารสนเทศ และ (3) หน้าที่ในการดูแลจัดเก็บทรัพย์สิน

 ใช่  ไม่ใช่

  บริษัทมีการจัดโครงสร้างองค์กร ให้มีการแบ่งแยกหน้าที่ความรับผิดชอบในงาน 3
  ด้านดังกล่าวข้างต้นอย่างชัดเจน โดยมีการกำหนดอำนาจการอนุมัติที่แตกต่างกัน
  ส่วนหน้าที่การบันทึกรายการบัญชี การดำเนินการข้อมูลสารสนเทศ และการดูแลจัดเก็บทรัพย์สิน
  จะมีหน่วยงานรับผิดชอบโดยเฉพาะแยกจากกัน เพื่อให้เกิดระบบควบคุมภายในที่สมบูรณ์
  สามารถสอบทานธุรกรรมระหว่างกันได้

3.  ในกรณีที่บริษัทมีการทำธุรกรรมกับผู้ถือหุ้นรายใหญ่ กรรมการ ผู้บริหาร
    หรือผู้ที่เกี่ยวข้องกับบุคคลดังกล่าว
    บริษัทมีมาตรการที่รัดกุมเพื่อติดตามให้การทำธุรกรรมนั้นต้องผ่านขั้นตอนการอนุมัติที่กำหนด
    ใช่หรือไม่

 ใช่  ไม่ใช่  ไม่มีกรณีดังกล่าว

  หากบริษัทมีการทำธุรกรรมกับผู้ถือหุ้นรายใหญ่ กรรมการ ผู้บริหาร
  หรือผู้ที่เกี่ยวข้องกับบุคคลดังกล่าวนั้น
  บริษัทถือเสมือนเป็นการทำรายการที่กระทำเช่นเดียวกับบุคคลภายนอก
  ดังนั้นขั้นตอนการทำธุรกรรมจะเป็นขั้นตอนเดียวกับที่บริษัททำกับลูกค้า โดยบริษัทได้เปิดเผยข้อมูล
  เพื่อความโปร่งใสตามหลักการกำกับดูแลกิจการที่ดี

4.  ในกรณีที่มีการทำธุรกรรมตาม 3.3
    การพิจารณาอนุมัติธุรกรรมนั้นได้กระทำโดยผู้ที่ไม่มีส่วนได้เสียในธุรกรรมนั้นเท่านั้น ใช่หรือไม่

 ใช่  ไม่ใช่  ไม่มีกรณีดังกล่าว

  บริษัทปฏิบัติตามประกาศและระเบียบข้อบังคับของตลาดหลักทรัพย์แห่งประเทศไทยในเรื่องดังกล่าว

5.  ในกรณีที่มีการทำธุรกรรมตาม 3.3 การพิจารณาอนุมัติธุรกรรมนั้น
    ได้คำนึงถึงประโยชน์สูงสุดของบริษัทเป็นสำคัญ
    และพิจารณาโดยถือเสมือนเป็นรายการที่กระทำกับบุคคลภายนอก (on arms’ length
    basis) ใช่หรือไม่

 ใช่  ไม่ใช่  ไม่มีกรณีดังกล่าว

  การพิจารณาอนุมัติรายการที่เกี่ยวโยงกัน บริษัทกำหนดให้มีการปฏิบัติตามระเบียบอย่างเคร่งครัด
  และคำนึงถึงประโยชน์สูงสุดของบริษัทเป็นสำคัญ

6.  ในกรณีที่ได้มีการอนุมัติธุรกรรมกับผู้ที่เกี่ยวข้องในลักษณะที่มีผลผูกพันบริษัทในระยะยาวไปแล้ว
    (เช่น การทำสัญญาซื้อขายสินค้า การให้กู้ยืม การค้ำประกัน)
    ได้มีการติดตามให้ปฏิบัติตามเงื่อนไขที่ตกลงกันไว้ตลอดระยะเวลาที่มีผลผูกพันบริษัทหรือไม่
    (เช่น ติดตามการชำระคืนหนี้ตามกำหนด การทบทวนความเหมาะสมของสัญญา เป็นต้น)

 ใช่  ไม่ใช่  ไม่มีกรณีดังกล่าว

  ในกรณีที่มีการทำสัญญาในลักษณะมีผลผูกพันกับบริษัทในระยะยาว
  บริษัทได้ยึดถือปฏิบัติตามข้อผูกพันต่างๆตลอดอายุสัญญา
  และมีการสอบทานการปฏิบัติตามสัญญาดังกล่าวเป็นระยะๆ อย่างเหมาะสม

7.  กรณีที่บริษัทมีมาตรการเกี่ยวกับการทำธุรกรรมตาม 3.3
    มาตรการดังกล่าวครอบคลุมไปถึงกรณีที่ผู้ที่เกี่ยวข้องดังกล่าวนำโอกาสหรือประโยชน์ของบริษัทไปใช้เพื่อประโยชน์ส่วนตัวด้วย
    ใช่หรือไม่

 ใช่  ไม่ใช่  ไม่มีกรณีดังกล่าว

  บริษัทมีข้อกำหนดห้ามกรรมการบริษัท ผู้บริหาร และพนักงาน ดำเนินการใดๆ
  ที่อาจก่อให้เกิดความขัดแย้งทางผลประโยชน์กับบริษัท รวมทั้งห้ามนำข้อมูลภายใน
  ซึ่งยังมิได้เปิดเผยต่อสาธารณชนไปใช้เพื่อแสวงหาผลประโยชน์ส่วนตัว
  ทั้งนี้ที่ผ่านมาไม่เคยมีเหตุการณ์ในลักษณะดังกล่าวเกิดขึ้นกับทางบริษัทแต่อย่างใด

8.  ในกรณีที่บริษัทมีเงินลงทุนในบริษัทย่อยหรือบริษัทร่วม
    บริษัทมีการติดตามดูแลการดำเนินงานของบริษัทย่อยหรือบริษัทร่วมอย่างสม่ำเสมอ
    รวมทั้งมีการกำหนดทิศทางให้บุคคลที่บริษัทแต่งตั้งให้เป็นกรรมการหรือผู้บริหารในบริษัทดังกล่าวถือปฏิบัติ
    ใช่หรือไม่

 ใช่  ไม่ใช่  ไม่มีกรณีดังกล่าว

  บริษัทมีการติดตามดูแลการดำเนินงานของบริษัทย่อยอย่างสม่ำเสมอ
  โดยมีแนวทางการติดตามดูแลการดำเนินงาน
  และกำหนดทิศทางการดำเนินธุรกิจให้บริษัทย่อยใช้เป็นแนวทางในการปฏิบัติงาน
  ตลอดจนมีการกำหนดเป้าหมายการปฏิบัติงาน
  และมีการวัดผลเปรียบเทียบกับเป้าหมายที่ตั้งไว้อย่างชัดเจน
  เพื่อให้ผลการดำเนินงานเป็นไปในทิศทางเดียวกับแผนธุรกิจขององค์กรที่ได้กำหนดไว้

9.  บริษัทมีมาตรการที่จะติดตามให้การดำเนินงานของบริษัทเป็นไปตามกฎหมายที่เกี่ยวข้อง หรือไม่
    ทั้งนี้ เพื่อลดความเสี่ยงในการประกอบธุรกิจและรักษาชื่อเสียงของบริษัท

 มี  ไม่มี

  บริษัทมีหน่วยงานกฎหมายที่ให้คำแนะนำ และข้อคัดค้าน
  เพื่อให้การดำเนินงานของบริษัทเป็นไปตามข้อกำหนด ตามกฎ ระเบียบ ข้อบังคับของกฎหมาย
  นอกจากนี้บริษัทยังมีการว่าจ้างที่ปรึกษากฎหมายภายนอก (Out Source)
  ในบางครั้งเพื่อหารือประเด็นข้อกฎหมาย ทั้งนี้เพื่อให้การดำเนินงานของบริษัทเป็นไปอย่างถูกต้อง

10. ในกรณีที่บริษัทเคยมีการกระทำที่ฝ่าฝืนกฎหมาย
    บริษัทมีมาตรการแก้ไขและป้องกันมิให้เกิดการกระทำในลักษณะนั้นอีก หรือไม่

 มี  ไม่มี  ไม่มีกรณีดังกล่าว

  บริษัทไม่เคยกระทำการที่ฝ่าฝืนกฎหมาย

ส่วนที่ 4 ระบบสารสนเทศและการสื่อสารข้อมูล (Information and Communication
Measure)

หลักการประการหนึ่งของการปฏิบัติหน้าที่ด้วยความระมัดระวังไม่ว่าจะเป็นสำหรับกรรมการผู้บริหาร
ผู้ถือหุ้น หรือผู้ที่เกี่ยวข้อง ก็คือ การตัดสินใจบนพื้นฐานที่มีข้อมูลที่มีคุณภาพและเพียงพอต่อการตัดสินใจ
ไม่ว่าจะเป็นข้อมูลทางการเงินหรือข้อมูลอื่น ดังนั้น
การสื่อสารข้อมูลดังกล่าวไปยังผู้ที่เกี่ยวข้องจึงเป็นสิ่งจำเป็นอย่างยิ่งและเป็นสิ่งที่จะช่วยให้เกิดความมีประสิทธิผลของระบบการควบคุมภายใน
ข้อมูลที่มีคุณภาพควรมีคุณสมบัติดังนี้

(1) มีเนื้อหาที่จำเป็นเพียงพอต่อการตัดสินใจ

(2) มีความถูกต้องสมบูรณ์

(3) มีความเป็นปัจจุบัน

(4) มีรูปแบบที่เข้าใจง่าย

(5) มีการจัดเก็บที่ดี

    1.  ในการเสนอเรื่องให้คณะกรรมการพิจารณา บริษัทได้จัดให้มีข้อมูลที่สำคัญต่าง ๆ
        อย่างเพียงพอเพื่อให้คณะกรรมการใช้ประกอบการตัดสินใจ ใช่หรือไม่ (ข้อมูลที่สำคัญต่าง
        ๆ ได้แก่ รายละเอียดของเรื่องที่เสนอให้พิจารณา เหตุผล ผลกระทบต่อบริษัท
        ทางเลือกต่าง ๆ เป็นต้น)

 ใช่  ไม่ใช่

  บริษัทจัดให้มีการประชุมอย่างสม่ำเสมอและจัดทำข้อมูลรายละเอียดต่างๆอย่างเพียงพอ
  โดยจัดส่งให้คณะกรรมการบริษัทได้พิจารณาก่อนการตัดสินใจทุกครั้ง
  รวมทั้งยังจัดส่งข้อมูลสรุปของวาระการประชุม อันเป็นมติจากที่ประชุมครั้งก่อน
  เพื่อทราบและรายงานผลสืบเนื่องจากการประชุมครั้งที่แล้วให้คณะกรรมการบริษัททราบทุกครั้ง

2.  กรรมการบริษัทได้รับหนังสือนัดประชุมหรือเอกสารประกอบการประชุมที่ระบุข้อมูลที่จำเป็นและเพียงพอต่อการพิจารณาก่อนการประชุม
    อย่างน้อยภายในระยะเวลาขั้นต่ำตามที่กฎหมายกำหนด ใช่หรือไม่

 ใช่ ได้รับก่อนวันประชุมโดยเฉลี่ย 7 วัน  ไม่ใช่

  บริษัทกำหนดให้ส่งหนังสือเชิญประชุม
  พร้อมเอกสารประกอบวาระการประชุมให้แก่คณะกรรมการบริษัท ทราบล่วงหน้าอย่างน้อย 7 วัน
  โดยข้อมูลผลการดำเนินงาน และงบการเงิน จะนำเสนอโดยละเอียดในที่ประชุมทุกครั้ง

3.  รายงานการประชุมกรรมการ
    มีรายละเอียดตามควรที่ทำให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการได้หรือไม่
    เช่น ได้มีการบันทึกข้อซักถามของกรรมการ
    ความเห็นหรือข้อสังเกตของกรรมการในเรื่องที่พิจารณา
    ความเห็นของกรรมการรายที่ไม่เห็นด้วยกับเรื่องที่เสนอพร้อมเหตุผล เป็นต้น

 ใช่  ไม่ใช่

  รายงานการประชุมคณะกรรมการบริษัท
  ได้ถือปฏิบัติให้มีการบันทึกรายละเอียดตามควรที่ทำให้ผู้ถือหุ้นสามารถตรวจสอบได้

4.  บริษัทจัดเก็บเอกสารประกอบการบันทึกบัญชีและบัญชีต่าง ๆ
    ไว้ครบถ้วนเป็นหมวดหมู่และไม่เคยได้รับแจ้งจากผู้สอบบัญชีว่ามีข้อบกพร่องในเรื่องนี้
    หรือเคยได้รับแจ้งแต่ได้แก้ไขข้อบกพร่องนั้นอย่างครบถ้วนแล้ว ใช่หรือไม่

 ใช่  ไม่ใช่

  บริษัทได้กำหนดให้หน่วยงานบัญชีรับผิดชอบในการจัดเก็บเอกสารทางบัญชีให้ครบถ้วนเป็นหมวดหมู่
  รวมทั้งกำหนดระยะเวลาในการจัดเก็บให้เป็นไปตามระยะเวลาที่กฎหมายกำหนด
  ทั้งนี้บริษัทไม่เคยได้รับแจ้งจากผู้สอบบัญชีว่ามีข้อบกพร่องในเรื่อง
  การจัดเก็บเอกสารประกอบการบันทึกบัญชี

5.  คณะกรรมการได้พิจารณาแล้วใช่หรือไม่ว่า
    ฝ่ายบริหารได้ใช้นโยบายบัญชีตามหลักการบัญชีที่รับรองทั่วไปและเหมาะสมกับลักษณะธุรกิจของบริษัท
    โดยไม่เลือกใช้นโยบายบัญชีที่ทำให้บริษัทแสดงผลประกอบการที่คลาดเคลื่อนจากความเป็นจริง

 ใช่  ไม่ใช่

  บริษัทได้รับการตรวจสอบบัญชีจากสำนักงานบัญชีเอินส์ทแอนด์ยัง มาโดยตลอด
  ซึ่งตลอดระยะเวลาที่ผ่านมา ผู้สอบบัญชีแสดงความเห็นอย่างชัดเจน โดยไม่มีนัยสำคัญ

ส่วนที่ 5 ระบบการติดตาม (Monitoring)

การที่บริษัทจะดำเนินงานได้อย่างมีประสิทธิภาพและประสิทธิผล
บริษัทควรต้องติดตามอย่างสม่ำเสมอว่า มีการปฏิบัติตามเป้าหมายที่วางไว้
ระบบการควบคุมภายในยังดำเนินอยู่อย่างต่อเนื่อง
และมีการปรับปรุงแก้ไขให้สอดคล้องกับสถานการณ์ที่เปลี่ยนแปลงไป รวมทั้งข้อบกพร่องต่างๆ
ได้รับการแก้ไขอย่างทันท่วงที

1.  กรณีที่บริษัทมีการกำหนดเป้าหมายการดำเนินธุรกิจ
    คณะกรรมการได้เปรียบเทียบผลการดำเนินงานของฝ่ายบริหารว่าเป็นไปตามเป้าหมายการดำเนินธุรกิจที่กำหนดไว้
    ใช่หรือไม่

 ใช่  ไม่ใช่  ไม่มีกรณีดังกล่าว

  โดยการเปรียบเทียบผลการดำเนินงานประจำปี กับแผนงบประมาณที่วางไว้
  ถ้าแตกต่างจากงบประมาณที่วางไว้อย่างมีนัยสำคัญ
  จะต้องแจ้งต่อคณะกรรมการถึงเหตุผลอย่างละเอียด

2.  กรณีที่ผลการดำเนินงานที่เกิดขึ้นมีความแตกต่างจากเป้าหมายที่กำหนดไว้
    บริษัทได้ดำเนินการแก้ไขภายในระยะเวลาที่เหมาะสม ใช่หรือไม่

 ใช่  ไม่ใช่  ไม่มีกรณีดังกล่าว

  โดยหน่วยงานที่รับผิดชอบจะพิจารณาหาสาเหตุ
  และดำเนินการแก้ไขภายในกำหนดเวลาที่เหมาะสม และรายงานต่อคณะกรรมการบริษัท
  __________________________________

3.  บริษัทจัดให้มีการตรวจสอบการปฏิบัติตามระบบการควบคุมภายในที่วางไว้อย่างสม่ำเสมอ
    ใช่หรือไม่

 ใช่  ไม่ใช่

  บริษัทมีสำนักตรวจสอบภายในรับผิดชอบตรวจสอบระบบการปฏิบัติงานให้เป็นไปตามระบบการควบคุมภายในที่วางไว้
  โดยมีการวางแผนงานการตรวจสอบภายในประจำปี
  และนำเสนอแผนงานการตรวจสอบภายในต่อคณะกรรมการตรวจสอบ และต่อฝ่ายบริหาร

4.  กรณีที่บริษัทมีการตรวจสอบภายใน
    บริษัทได้กำหนดให้การรายงานผลการตรวจสอบต้องรายงานตรงต่อคณะกรรมการหรือคณะกรรมการตรวจสอบ
    เพื่อให้ผู้ตรวจสอบภายในสามารถปฏิบัติงานได้อย่างอิสระและเสนอรายงานผลการตรวจสอบได้อย่างตรงไปตรงมา
    ใช่หรือไม่

 ใช่  ไม่ใช่  ไม่มีกรณีดังกล่าว

  การตรวจสอบภายในได้ดำเนินการโดย สำนักตรวจสอบภายใน ของ บริษัท จัสมิน เทเลคอม
  ซิสเต็มส์ จำกัด (มหาชน) โดยรายงานตรงต่อคณะกรรมการตรวจสอบ

5.  เมื่อมีการตรวจพบข้อบกพร่องที่เป็นสาระสำคัญ
    ได้มีการรายงานต่อคณะกรรมการบริษัท/คณะกรรมการตรวจสอบ
    เพื่อพิจารณาสั่งการแก้ไขภายในระยะเวลาอันควร ใช่หรือไม่

 ใช่  ไม่ใช่  ไม่มีกรณีดังกล่าว

  สำนักตรวจสอบภายในจะมีการหารือกับฝ่ายบริหารที่เกี่ยวข้องกับข้อบกพร่องที่เป็นสาระสำคัญจากการตรวจพบ
  พร้อมกับข้อเสนอแนะของสำนักตรวจสอบภายใน
  โดยผลการตรวจสอบและคำตอบถึงแนวทางการแก้ไขจากฝ่ายบริหารจะถูกรายงานตรงต่อคณะกรรมการตรวจสอบ
  เพื่อพิจารณาและขอคำแนะนำเพิ่มเติมในทันทีที่สามารถดำเนินการได้
  จากนั้นจะนำเข้ารายงานต่อคณะกรรมการบริษัทในระยะเวลาที่เหมาะสม

6.  บริษัทต้องรายงานความคืบหน้าในการปรับปรุงข้อบกพร่องต่อคณะกรรมการบริษัท/คณะกรรมการตรวจสอบ
    ใช่หรือไม่

 ใช่  ไม่ใช่

  สำนักตรวจสอบภายในมีการรายงานความคืบหน้าในการปรับปรุงข้อบกพร่องต่อคณะกรรมการตรวจสอบอย่างต่อเนื่อง
  และคณะกรรมการตรวจสอบจะสรุปผลเพื่อรายงานต่อคณะกรรมการบริษัทอย่างสม่ำเสมอ

7.  บริษัทมีนโยบายให้ฝ่ายบริหารต้องรายงานต่อคณะกรรมการบริษัทโดยพลัน
    ในกรณีที่เกิดเหตุการณ์ทุจริต หรือสงสัยว่ามีเหตุการณ์ทุจริต มีการปฏิบัติที่ฝ่าฝืนกฎหมาย
    และมีการกระทำที่ผิดปกติอื่น
    ซึ่งอาจกระทบต่อชื่อเสียงและฐานะการเงินของบริษัทอย่างมีนัยสำคัญ หรือไม่

 มี  ไม่มี  ไม่มีกรณีดังกล่าว

  บริษัทมีนโยบายดังที่กล่าวข้างต้น โดยที่คณะกรรมการตรวจสอบจะทำการพิจารณาติดตามผล
  พร้อมทั้งให้ข้อเสนอแนะแก่ฝ่ายบริหารทันทีหากมีเหตุการณ์ทุจริต หรือสงสัยว่ามีเหตุการณ์ทุจริต
  แต่จนถึงปัจจุบันยังไม่มีกรณีดังกล่าว